Franche-Comté

Franche-Comté er en historisk provins og en tidligere administrativ region i den østlige del av Frankrike. Den administrative regionen besto av departementene Doubs, Haute-Saône, Jura og Territoire de Belfort. Hovedstaden var Besançon. Andre større byer er Belfort og Montbéliard. Regionen hadde i 2010 i underkant av 1,2 millioner innbyggere. Regionene Bourgogne og Franche-Comté ble fra 1. januar 2016 slått sammen til en ny region med navnet Bourgogne-Franche-Comté. Geografi Franche-Comté ligger øst i Frankrike, og har grense mot Sveits i øst, mot Rhône-Alpes i sør, mot Bourgogne i vest og mot Champagne-Ardenne, Lorraine og Alsace i nord. Regionen er preget av fjellandskap og mesteparten av regionen ligger i Jurafjellene. Høyeste punkt i regionen er Crêt Pela på 1495 moh. Økonomi Med sin beliggenhet sentralt i Europa, og med kort vei både til Tyskland, Sveits og Italia er regionen viktig for handel og samferdsel mellom disse landene. Bilproduksjon er en viktig næring, bl.a. sysselsetter Peugeot over 12000 personer på sitt anlegg i Sochaux. Referanser Eksterne lenker (en) Franche-Comté – kategori av bilder, video eller lyd på Commons (en) Franche-Comté – galleri av bilder, video eller lyd på Commons